**Suomen Vammaistutkimuksen Seura ry** 9.3.2022

**TOIMINTASUUNNITELMA VUODELLE 2022**

Suomen Vammaistutkimuksen Seuran tarkoituksena on edistää vammaistutkimusta Suomessa. Seura on perustettu lokakuussa 2006 Jyväskylässä.

Seura sääntöjen mukaisesti, seura pyrkii täyttämään tehtävänsä:

1) järjestämällä esitelmätilaisuuksia, konferensseja, seminaareja, jotka liittyvät sen toiminta-alaan,

2) tukemalla ja edistämällä vammaistutkimusta ja sen opetusta sekä tieteidenvälistä yhteistyötä vammaistutkimuksessa,

3) julkaisemalla tarpeen vaatiessa vammaistutkimuksia ja kirjoituksia vammaistutkimuksen alalta,

4) olemalla yhteydessä ulkomaalaisten vammaistutkimusta harjoittavien tutkijoiden ja yksiköiden kanssa edistääkseen yhteisiä tutkimusintressejä,

5) ottamalla osaa tiedepolitiikkaan ja yhteiskunnalliseen keskusteluun ja pyrkimällä edistämään sellaisten rakenteiden muodostumista, jotka mahdollistavat monimuotoisen tutkimuksen teon ja tiedepolitiikan.

Olemme jäsenenä Tieteellisten seurojen valtuuskunnassa (TSV). Toimimme pohjoismaisen vammaistutkijaverkoston (NNDR) kansallisena organisaationa ja järjestämme vuorollamme pohjoismaisen konferenssin.

Seuran toimintaa johtaa vuosittain valittava puheenjohtaja ja hallitus, jonka jäsenet valitaan kaksivuotiskaudeksi. Lisäksi seuralla on sihteeri ja rahastonhoitaja, jotka eivät kuulu hallitukseen.

Seuran vuosikokous pidetään 31.3.2022 ja samassa yhteydessä järjestetään Vammaistutkimuksen ajankohtaiswebinaari*,* jossa esitellään vasta julkaistua NMI Bulletin vammaistutkimuksen teemanumeroa teemanumeron päätoimittajien Touko Vaahteran ja Juho Honkasillan johdolla.

Korona-pandemian voi olettaa edelleen vaikuttavan seuran toimintaan myös toimintavuotena 2022. Vuosittain järjestetyt **Vammaistutkimuksen päivät** (toimintakertomuksessa 2021 Vammaistutkimuksen kesäpäivät) suunnitellaan järjestettäväksi hybridimuodossa elokuussa 2022. Jos hybriditapahtuma ei onnistuisi toimintavuoden aikana, voidaan järjestää temaattisia tieteellisiä webinaareja. Jatko-opiskelijoille on suunnitelmissa järjestää kevätkoulu 28.4.2022.

Toimintavuoden aikana seura päivittää strategiansa ja arvioi edellisen toteutumista. Seura pyrkii edelleen tehostamaan **jäsenhankintaa**. Lisäksi seuran **tiedottamisessa** hyödynnetään yliopistojen yhteyshenkilöverkostoa, jonka käytännössä muodostaa seuran jäsenet. **Jäsentiedote**tta lähetetään sähköpostin muodossa tarpeen mukaan. Seuralla on omat **nettisivut** [www.vammaistutkimus.fi](http://www.vammaistutkimus.fi) sekä Facebook-sivut Suomen Vammaistutkimuksen Seura ry:n nimellä.

**Talouden vakauttamiseksi** jäsenhankintaa tehostetaan edelleen, muun muassa järjestämällä jäsenille ilmaisia tilaisuuksia. Lisäksi seura hakee apurahoja ja muuta ulkopuolista rahoitusta perustoimintakulujen ylittävän toiminnan järjestämiskulujen kattamiseen. Toimintavuoden aikana seuran hallitus tekee suunnitelman lähivuosille seuran varallisuuden hoitamiseksi sekä varallisuuden käytön periaatteet.

Seura toimii yhteistyössä Vammaisten koulutuksen ja työllistymisen tuki ry:n kanssa Tukilinjan **vammaistutkimusapurahojen myöntämisessä**. Seuran hallitus arvioi ko. hakuun jätetyt hakemukset. Toimintavuonna apurahahaku on 1.-31.10.2022.

Seura **aktivoi yhteistyötä ja vuoropuhelua suhteessa vammaisjärjestöihin** toimintakauden aikana.

Keskeisessä asemassa seuran toiminnassa on **vammaistutkimuksen tieteenalan aseman ja kasvun varmistaminen Suomessa**. Tätä seura tekee ensisijaisesti yliopisto- ja korkeakoulukentän kautta, pyrkien vaikuttamaan vammaistutkimuksen näkökulman ja aseman huomioimiseen tutkimusalan kannalta keskeisissä oppiaineissa ja näiden opetuksessa. Seura pyrkii entisestään tiivistämään yhteistyötä yliopistojen ja korkeakoulujen kanssa.

Toimintavuoden aikana on julkaistu NMI-Bulletin vammaistutkimuksen teemanumero. Seurassa työstetään englanninkielistä vammaisuutta käsittelevää kirjaa.